b'\n_START_ARTICLE_\nTriptani\n_START_SECTION_\nMigrena\n_START_PARAGRAPH_\nTriptani se uporabljajo pri bolnikih z migrenskimi napadi z zmerno in hudo prizadetostjo in tistih, ki jim napadi povzro\xc4\x8dajo blago prizadetost, a se ne odzovejo na zdravljenje z enostavnimi analgetiki ali nesteroidnimi protivnetnimi zdravili. Triptani ne olaj\xc5\xa1ajo le glavobola, temve\xc4\x8d tudi spremljajo\xc4\x8de simptome in znake, t. j. slabost, bruhanje, fotofobijo in fonofobijo.  _NEWLINE_Triptani so bolj u\xc4\x8dinkoviti, \xc4\x8de se uporabijo v \xc4\x8dim kraj\xc5\xa1em \xc4\x8dasu po za\xc4\x8detku migrene. Praviloma se uporabljajo samostojno. Ne uporabljajo se za prepre\xc4\x8devanje migrenskih napadov._NEWLINE_\xc4\x8ceprav je u\xc4\x8dinkovitost razli\xc4\x8dnih triptanskih u\xc4\x8dinkovin primerljiva, se lahko nanje bolniki razli\xc4\x8dno odzivajo. \xc4\x8ce je bolnik neodziven na dolo\xc4\x8den triptan, je treba poskusiti z drugim.\n_START_SECTION_\nGlavobol v skupkih\n_START_PARAGRAPH_\nTriptani so u\xc4\x8dinkoviti tudi pri zdravljenju glavobolov v skupkih. U\xc4\x8dinkovitost je bila dokazana za podko\xc5\xbeno injiciran sumatriptan in intranazalno apliciran zolmitriptan. Pregled klini\xc4\x8dnih \xc5\xa1tudij organizacije Cochrane iz leta 2013 je pokazal, da peroralne oblike triptanov niso primerne za zdravljenje te vrste glavobola.\n_START_SECTION_\nFarmacevtske oblike\n_START_PARAGRAPH_\nNa voljo so v razli\xc4\x8dnih farmacevtskih oblikah. Vsi utr\xc5\xbeeni triptani so na voljo v peroralnih farmacevtskih oblikah, nekateri tudi v obliki podjezi\xc4\x8dnih tablet. Sumatriptan in zolmitriptan sta tudi v obliki pr\xc5\xa1ila za nos. Sumatripan je na tr\xc5\xbei\xc5\xa1\xc4\x8du tudi v drugih farmacevtskih oblikah, kot so sve\xc4\x8dke, subkutane injekcije, transdermalni obli\xc5\xbe, v obliki posebne naprave za vdihovanje skozi nosnice ter v obliki injekcije brez igle, ki se aplicira s pomo\xc4\x8djo visokega tlaka.\n_START_SECTION_\nMehanizem delovanja\n_START_PARAGRAPH_\nTriptani so selektivni agonisti serotoninskih receptorjev 5-HT1B/1D, ki se nahajajo na znotrajlobanjskih arterijah in \xc5\xbeiv\xc4\x8dnih kon\xc4\x8di\xc4\x8dih trivejnega \xc5\xbeivca. Menijo, da je osnovni vzrok migrene pri \xc4\x8dloveku raz\xc5\xa1iritev ali edem znotrajlobanjskih arterij, pri katerih pa triptani povzro\xc4\x8dijo konstrikcijo. Poskusni rezultati tudi ka\xc5\xbeejo, da triptani zavirajo aktivnost trivejnega \xc5\xbeivca. Oba opisana mehanizma lahko prispevata k protimigrenskemu u\xc4\x8dinku.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nBolniki triptane obi\xc4\x8dajno dobro prena\xc5\xa1ajo. Prena\xc5\xa1anje posameznih u\xc4\x8dinkovin iz skupine triptanov je primerljiva._NEWLINE_Med pogostimi ne\xc5\xbeelenimi u\xc4\x8dinki triptanov so omotica, zaspanost, glavobol, splo\xc5\xa1no slabo po\xc4\x8dutje, ti\xc5\xa1\xc4\x8danje v prsih, omrtvi\xc4\x8denost udov, driska, motnje vida, palpitacije.'